Comisia Europeană anunță punerea în funcțiune, în Spania, a unui nou supercomputer și prezintă, în acest context, o listă cu cele mai puternice computere din țările UE.
Un element dezamăgitor este acela că România nu pare să dețină nicio asemenea realizare tehnologică, întrucât nu figurează pe listă.
"În latină, 𝘔𝘢𝘳𝘦 𝘕𝘰𝘴𝘵𝘳𝘶𝘮 înseamnă "marea noastră". Dar este și numele celui de-al treilea cel mai puternic supercomputer din UE! Inaugurat la Barcelona în timpul Președinției spaniole a UE, Mare Nostrum este rezultatul unui parteneriat strâns cu inițiativa EuroHPC, al cărei scop este de a consolida liderul Europei în domeniul calculului de înaltă performanță la nivel mondial", precizează Comisia Europeană într-un mesaj postat pe facebook.
Potrivit Comisiei Europene, computerul Mare Nostrum se alătură "ligii supercalculatoarelor din UE" și stă alături de următorele: Jules Verne (Franța), LUMI (Finlanda), LEONARDO (Italia), Vega (Slovenia), MeluXina (Luxembourg), Discoverer (Bulgaria), Karolina (Cehia) și Deucalion (Portugalia). Pe această listă se vor adăuga, curând, JUPITER (Germania), Daedalus (Grecia) și Arrhenius (Suedia).
"Construirea de supercomputere joacă un rol central în avansul tehnologic al Europei", subliniază Comisia Europeană.